Maarja Mitt-Pichen

**Maarja Mitt-Pichen** (kuni 2019. aastani **Maarja Mitt**; sündinud 8. detsembril 1983) on eesti näitleja ja teatripedagoog.

## Haridus
Ta lõpetas 2002. aastal Hugo Treffneri Gümnaasiumi hõbemedaliga ning õppis aastatel 2002–2004 Tartu Ülikoolis skandinaavia keeli ja kultuuri. 2008. aastal lõpetas ta Eesti Muusika- ja Teatriakadeemia lavakunstikooli 23. lennu. Aastatel 2010–2014 oli sealsamas magistriõppes ning sai magistrikraadi lavakunsti ja häälepedagoogika erialal. Aastatel 2015–2023 õppis Eesti Muusika- ja Teatriakadeemia doktoriõppes ning kaitses 2022. aastal teatrikunsti alal doktoritööd "Mentaalsete ülesannete täitmise mõju näitleja hääle ja kõne omadustele" (juhendajad Allan Vurma ja Anne Türnpu).

Ta on end täiendanud Taanis Odini Teatris (2011) ja vahetusüliõpilasena Londonis Rose Bruford College'is (2013/2014. õppeaastal).

## Töö ja looming
Aastatel 2008–2013 oli ta draamanäitleja Vanemuise teatris. 

Aastatel 2014–2018 töötas hääletehnika õppejõuna Eesti Muusika- ja Teatriakadeemia lavakunstikoolis. Alates 2014. aastast on olnud lavakõne ja näitlejameisterlikkuse õpetaja ka Georg Otsa nimelises Tallinna Muusikakoolis.

2020. aasta veebruaris valmis Tartu Uues Teatris Ivar Põllu autorilavastus "Anne lahkub Annelinnast", mis oli kirjutatud spetsiaalselt Maarja Mitt-Pichenile ja Märt Avandile. Koroonapiirangute tõttu tuli plaanilised etendused teatris ära jätta, kuid teost etendati eksperimentaalselt 360-kraadise videoetendusena veebis.

2024. aastal oli ta Eesti teatri auhinnagaala üks õhtujuhtidest.

### Rollid Vanemuises
*2007 – Ingmar Bergmani "Lärmab ja veiderdab" (Pauline)
*2008 – Janno Põldma, Heiki Ernitsa, Priit Pajusaare "Detektiiv Lotte" (1. jänes, kass Betty)
*2009 – Franz Kafka "Loss" (Pepi)
*2009 – Ödön von Horvathi "Lood Viini metsadest" (Marianne)
*2009 – Strisdanddolia Vai "Kuidas kuningas kuu peale kippus" (keelteõpetaja)

### Rollid muudes teatrites
*2006 – Anton Tšehhovi "Kajakas"; EMTA Lavakunstikooli ja NO99 koostöö (Niina Zaretšnaja)
*2007 – Johann Wolfgang von Goethe ainetel "tsuaF"; NO99
*2007 – William Shakespeare'i "Eksituste komöödia"; diplomilavastus Linnateatris
*2007 – Jim Ashilevi "Portselansuits"; Draamateater (Kioko)
*2008 – Nikolai Gogoli "Naisevõtt"; diplomilavastus
*2008 – Rabindranath Tagore "Pimeda toa kuningas"; diplomilavastus (kuninganna)
*2012 – Ivar Põllu "Vanemuise biitlid"; lavastaja Ivar Põllu; Tartu Uus Teater (näitleja) 
*2012 – Jean Giraudoux' "Undiin"; lavastaja Ain Mäeots; Emajõe Suveteater (Bertha)
*2012 – Urmas Vadi "Tagasi Eestisse!"; lavastaja Urmas Vadi; Vanemuine (Triinu, Maret, Evelin jt)
*2012 – Ivar Põllu "Ird, K."; lavastaja Ivar Põllu; Tartu Uus Teater (koristaja, Vaike)
*2012 – Uku Uusbergi "Karjäär"; lavastaja Uku Uusberg; Vanemuine (Madleen)
*2013 – ühistöö "Mõnikord on kõik nii selge" (dramaturg Maria Lee Liivak); lavastaja Kertu Moppel: R.A.A.A.M. (mitu rolli)
*2014 – "Liha luudel" (dramaturg Maria Lee Liivak); lavastaja Kertu Moppel; Tartu Uus Teater (näitleja)
*2014 – Annie Bakeri "Alustame algusest"; lavastaja Adrian Giurgea; R.A.A.A.M. (Lauren)
*2014 – Thornton Wilderi "San Luis Rey sild"; lavastaja Irina Brown; magistrilavastus Londoni Rose Bruford College'is (Maria del Pilar)
*2016 –  Ivar Põllu "Vägi"; lavastaja Ivar Põllu; Tartu Uus Teater ja Eesti Rahva Muuseum (näitleja)
*2016 – ühislooming "Eluaeg"; labürintteatriühendus G9 ja Tartu Uus Teater (näitleja)
*2016 – Aleksei Tolstoi, Ene Mihkelsoni ja Innocentius III loomingul põhinev "Rästik"; lavastaja Lauri Kaldoja; OÜ Oliivipuu (Olga Zotova)
*2016 – Paul-Erik Rummo "Taevast sajab kõikseaeg kive"; lavastaja Raivo Trass; VAT Teater (Cara)
*2017 – Ivar Põllu "BB ilmub öösel"; lavastajad Ivar Põllu ja Mart Koldits; Tartu Uus Teater, Von Krahli Teater (Grete, Ruth jt)
*2017 – Eno Raua "Sipsik ja vana aja asjad" (dramatiseerinud Kati Kivitar ja Leino Rei); lavastaja Kati Kivitar; Rahvusooper Estonia (Anu)
*2017 – Ivar Põllu "Praktiline Eesti ajalugu"; lavastaja Ivar Põllu; Tartu Uus Teater (näitleja)
*2018 – Michael Vinaveri "Saade"; lavastaja Hendrik Toompere; Eesti Draamateater (Jacky Niel)
*2023 – Tennessee Williamsi "Tramm nimega Iha", lavastaja Karl Koppelmaa; Ugala (Blanche)

### Rollid filmides, telesarjades
* Dirk Hoyeri tudengifilmis "Võõras", 2007
* "Kättemaksukontor"; Juhukülalised 1, 2009 (Keira)
* "Minu näoga onu" (Regina)
* ETV telesarjas "Õnne 13" (Saara)

### Artikleid
* Näitleja hääl ja kõne ruumis Teater. Muusika. Kino. Märts 2023

## Tunnustus
* 2010 – Vanemuise draamatrupi kolleegipreemia: parim naiskõrvalosa
* 2010 – Vanemuise teatri kolleegipreemia: aasta vanemuislane
* 2011 – Vanemuise draamatrupi kolleegipreemia: parim naiskõrvalosa
* 2023 – Ugala teatri kolleegipreemia: parim naisnäitleja

## Isiklikku
Maarja Mitt abiellus 2019. aastal muusik Andre Picheniga. Aastal 2024 sündis neile poeg.

Ta on lõpetanud muusikakooli viiuli erialal, kuid mängib ka ukulelet, vioolat ja klaverit ning laulab. Ta on õppinud kunstikoolis kunsti, keeltekoolis prantsuse keelt ja balletikoolis balletti.

## Viited

## Välislingid
* Maarja Mitt-Pichen Eesti Näitlejate Liidu kodulehel
* Maarja Mitt-Pichen. Mentaalsete ülesannete täitmise mõju näitleja hääle ja kõne omadustele; doktoritöö; Eesti Muusika- ja Teatriakadeemia, 2022